Forsætisráðherra segir útilokað að einkaaðilar geti lokað fyrir aðgengi almennings að gosstöðvunum. Ríkið leggi til fjármuni til að byggja upp aðstöðu á svæðinu og forsenda þess sé að aðgengi almennings verði tryggt.
Unnið er að því að byggja upp aðstöðu fyrir ferðamenn á gosstöðvunum enda búist við að þær verði einn vinsælasti ferðamannastaður landsins þegar erlendum ferðamönnum tekur að fjölga. Landeigendur hafa verið með í þeirri vinnu og sátu meðal annars í starfshópi sem skiluðu minnisblaði til ferðamálaráðherra á dögunum. Þar var fyrirætlunum þeirra lýst, og fela þær meðal annars í sér byggingu þjónustuskála með veitingum og varningi, lagningu bílastæða og útgáfu sérleyfa fyrir ferðaþjónustufyrirtæki. Þá leggja stjórnvöld einnig fé til innviðauppbyggingar í gegnum framkvæmdasjóð ferðamannastaða.
Talsmaður landeigenda sagði í viðtali við Stöð 2 um daginn að jörðin Hraun væri föl fyrir rétt verð og að tvö til þrjú tilboð hefðu borist. Samkvæmt upplýsingum fréttastofu hafa fjárfestar hug á að kaupa jörðina í þeim tilgangi að reka þar ferðaþjónustu. Katrín Jakobsdóttir, forsætisráðherra, segir það ekki hafa komið til tals að ríkið gangi inn í kaupin. Hins vegar ætli stjórnvöld að tryggja að almenningur hafi aðgang að gosstöðvunum.
Þannig að það er í raun og veru forsendan fyrir öllu því sem við erum að gera. Þarna er auðvitað ríkið að koma inn með fjármuni til að tryggja ákveðna uppbyggingu og aðgengi, að þetta aðgengi verði tryggt og fólk geti bara haldið áfram að koma þarna og skoða þessar gosstöðvar.
Forsætisráðherra er skýr með það hvað gerist ef landið fer að ganga kaupum og sölum og nýir eigendur hyggist takmarka aðgengi almennings.
Ja það kemur ekki til greina.
Forsætisráðherra segir að ríkið muni tryggja almennings að gosstöðvunum þótt ekki komi til greina að það gangi inn í kaupin á jörðinni Hraun, fari svo að jörðin verði seld. 